钦定古今图书集成/明伦汇编/氏族典/第150卷 > 孙继鲁
## 钦定古今图书集成/明伦汇编/氏族典/第150卷 > 孙继鲁

按《明外史孙继鲁传》：“继鲁，字道甫，云南右卫人。嘉靖
二年进士，授澧州知州。坐事改国子助教，历户部郎
中，监通州仓，历知卫辉、淮安二府织造。中官过淮，继
鲁与之忤，诬逮至京，大学士夏言救免，继鲁不谢，言
不悦，改补黎平，擢湖广提学副使，进山西参政，迁陕
西右布政使。二十六年，擢右副都御史，巡抚山西。继”
鲁耿介，所至以清节闻。然好刚使气，沾沾自喜。总督
都御史翁万达议撤山西内边兵，并力守大同外边。
帝报可。继鲁抗章争言，下廷议。廷臣请如万达言。帝
方倚万达，怒继鲁腾私书，引往事议君上。而夏言亦
恶继鲁不为地。遂逮下诏狱。疽发于项，瘐死。山西人
咸为痛惜。宗藩有上书讼其冤者。穆宗即位，赠兵部
左侍郎，赐祭葬。荫一子，谥“清愍。”